মেঘলা চিতা
মেঘলা চিতা (ইংরেজি: Clouded Leopard, বৈজ্ঞানিক নাম: নিওফেলিস নেবুলোসা) বা লাম চিতা, যা ফুলেশ্বরী বাঘ বা গেছো বাঘ নামেও পরিচিত (বাংলায় সাধারণত গেছো বাঘ নামেই পরিচিত) হল একধরনের বিড়াল জাতীয় প্রাণী যাদের প্রধানত হিমালয়ের পাদদেশে দেখা যায় । এদের প্রধান বিস্তার হল দক্ষিণ-পূর্ব এশিয়া এবং চীনে। আইইউসিএন এদেরকে সংকটাপন্ন ঘোষণা করেছে। এদের সংখ্যা ১০,০০০ এরও কম এবং সমগ্র পৃথিবীতে প্রাপ্তবয়স্ক প্রাণীর সংখ্যা ১,০০০ এরও কম। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনের তফসিল-১ অনুযায়ী এ প্রজাতিটি সংরক্ষিত। এদেরকে বড় বিড়াল এবং ছোট বিড়ালদের মধ্যে একটি সংযোগ সৃষ্টিকারী প্রজাতি হিসেবে ধরা হয়। গেছো বাঘ সারা বিশ্বে বিরল, বিপন্ন ও দুর্লভ একটি প্রাণী। এখনো এদের সম্পর্কে গবেষকরা খুব বেশি একটা জানেন না। এদের লাম চিতা নামটি এসেছে নেপালি নাম লাম চিতোয়া থেকে। গেছো বাঘ নামের কারণ এদের জীবনের অধিকাংশ সময়ই এরা গাছে কাটায়। আর মেঘলা চিতা এসেছে ইংরেজি নাম ক্লাউডেড লেপার্ড এর বাংলা অর্থ থেকে। ইংরেজিতে ক্লাউডেড লেপার্ড নাম হওয়ার কারণ এদের শরীরের বড় বড় মেঘের আকৃতির ছোপ রয়েছে।